धीरे-धीरे यह बात पूरे गांव में फैल गई। रज्जो की दादी को लोग अब दूसरी नजर से देखने लगे। उसके बाद गांव में बहुत सारी घटनाएं घटीं जिसमें रज्जो की दादी का नाम जुड़ता रहा। किसी के साथ झगड़ा हो गया, किसी की बहू ने जहर खा लिया, कोई मुकदमे में हार गया, किसी की गाय के थन से खून निकलने लगा, सब रज्जो की दादी की बुरी नजर का कमाल था। सुक्खू ओझा के पौ बारह थे। लोग डाक्टर वैद्य के चक्कर लगाने के बाद अन्त में सुक्खू ओझा के पास जाते। आश्चर्य की बात यह थी कि जिसे केन्द्र में रख कर ये चर्चायें हो रही थी वह यानि रज्जो की दादी इनसे बिल्कुल निस्पृह थी। उन्हें कोई फर्क नहीं पड़ता था कि कोई उनके बारे में क्या कह रहा है। उनकी दिनचर्या पहले जैसी ही थी। रज्जो को जब अपनी दादी के बारे में टोनही या डाइन होने की खबर मिली तो वह दौड़ी चली आई। उसने जोरदार शब्दों में इन बातों का खण्डन किया और खबर फैलाने वालों को ललकारा लेकिन कोई उसकी चुनौती स्वीकार करने आगे नहीं आया।